Document ID: 32001R1183

Κανονισμός (ΕΚ) αριθ. 1183/2001 της Επιτροπής
της 15ης Ιουνίου 2001
για τον καθορισμό για την περίοδο εμπορίας 2000/01, της πραγματικής παραγωγής σύσπορου βαμβακιού του ποσού κατά το οποίο μειώνεται η τιμή στόχου, καθώς και της προσαύξησης της ενίσχυσης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Ελλάδας, και ιδώς το πρωτόκολλο αριθ. 4 για το βαμβάκι, όπως τροποποιήθηκε τελευταία από τον κανονισμό (ΕΚ) αριθ. 1553/95 του Συμβουλίου(1),
τον κανονισμό (ΕΟΚ) αριθ. 1964/87 του Συμβουλίου, της 2ας Ιουλίου 1987, για την προσαρμογή του καθεστώτος ενίσχυσης για το βαμβάκι που καθιερώθηκε με το πρωτόκολλο αριθ. 4 της πράξης προσχώρησης της Ελλάδας(2), όπως τροποποιήθηκε τελευταία από τον κανονισμό (ΕΚ) αριθ. 1553/95, και ιδίως το άρθρο 2 παράγραφος 3,
τον κανονισμό (ΕΚ) αριθ. 1554/95 του Συμβουλίου, της 29ης Ιουνίου 1995, για τον καθορισμό του καθεστώτος ενίσχυσης στο βαμβάκι και για την κατάργηση του κανονισμού (ΕΟΚ) αριθ. 2169/81(3), όπως τροποποιήθηκε τελευταία από τον κανονισμό (ΕΚ) αριθ. 1419/98(4), και ιδίως το άρθρο 9,
Εκτιμώντας τα ακόλουθα:
(1) Το άρθρο 9 του κανονισμού (ΕΚ) αριθ. 1554/95 προβλέπει ότι η πραγματική παραγωγή της τρέχουσας περιόδου εμπορίας προσδιορίζεται πριν από τα τέλη Ιουνίου της εν λόγω περιόδου εμπορίας, λαμβανομένων ιδίως υπόψη των ποσοτήτων για τις οποίες έχει ζητηθεί ενίσχυση. Η εφαρμογή αυτού του κριτηρίου οδηγεί στον καθορισμό, για την περίοδο εμπορίας 2000/01, της πραγματικής παραγωγής στο επίπεδο που αναφέρεται κατωτέρω.
(2) Το άρθρο 2 παράγραφος 3 του κανονισμού (ΕΟΚ) αριθ. 1964/87 προβλέπει ότι, σε περίπτωση που η πραγματική παραγωγή που καθορίζεται για την Ελλάδα και την Ισπανία υπερβαίνει τη μέγιστη εγγυημένη ποσότητα, η τιμή στόχου που αναφέρεται στην παράγραφο 8 του πρωτοκόλλου αριθ. 4 μειώνεται σε κάθε κράτος μέλος του οποίου η παραγωγή υπερβαίνει την εθνική εγγυημένη ποσότητά του. Ο υπολογισμός της εν λόγω μείωσης διαφέρει ανάλογα με το αν η υπέρβαση της εθνικής εγγυημένης ποσότητας διαπιστώνεται συγχρόνως στην Ισπανία και στην Ελλάδα ή σε ένα μόνον από αυτά τα κράτη μέλη. Στη συγκεκριμένη περίπτωση, η υπέρβαση συνέβη τόσο στην Ελλάδα όσο και στην Ισπανία. Κατά συνέπεια, σύμφωνα με τους κανόνες που προβλέπονται στο άρθρο 6 στοιχείο α) του κανονισμού (ΕΚ) αριθ. 1554/95, η υπέρβαση της πραγματικής παραγωγής σε σχέση με τη μέγιστη εγγυημένη ποσότητα υπολογίζεται, σε κάθε κράτος μέλος, ως ποσοστό της εθνικής εγγυημένης ποσότητας αυτού του κράτους μέλους και η τιμή στόχου μειώνεται κατά ένα ποσοστό ίσο προς το ήμισυ του ποσοστού υπέρβασης.
(3) Το άρθρο 2 παράγραφος 4 του κανονισμού (ΕΟΚ) αριθ. 1964/87 προβλέπει, εάν πληρούνται ορισμένοι όροι, προσαύξηση του ποσού της ενίσχυσης σε κάθε κράτος μέλος στο οποίο η πραγματική παραγωγή είναι μεγαλύτερη από την εθνική εγγυημένη ποσότητα. Το άρθρο 6 του κανονισμού (ΕΟΚ) αριθ. 1201/89 της Επιτροπής, της 3ης Μαΐου 1989, περί λεπτομερειών εφαρμογής του καθεστώτος ενίσχυσης για το βαμβάκι(5), όπως τροποποιήθηκε τελευταία από τον κανονισμό (ΕΚ) αριθ. 1624/1999(6), προβλέπει τις λεπτομέρειες για τον υπολογισμό της προσαύξησης αυτής. Οι προαναφερόμενοι όροι πληρούνται για την περίοδο εμπορίας 2000/01. Πρέπει συνεπώς, να καθοριστεί το ποσό της προσαύξησης της ενίσχυσης που εφαρμόζεται σε κάθε κράτος μέλος. Η εφαρμογή των διατάξεων του άρθρου 6 του κανονισμού (ΕΟΚ) αριθ. 1201/89 οδηγεί στο να καθοριστεί, για την περίοδο εμπορίας 2000/01, το ποσό στο επίπεδο που αναφέρεται κατωτέρω.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης λίνου και κάνναβης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. α) Για την περίοδο εμπορίας 2000/01, η πραγματική παραγωγή μη εκκοκκισμένου βαμβακιού καθορίζεται σε 1573530 τόνους, από τους οποίους 1272873 τόνοι για την Ελλάδα και 300657 τόνοι για την Ισπανία.
β) Για την περίοδο εμπορίας 2000/01, η πραγματική παραγωγή μη εκκοκκισμένου βαμβακιού καθορίζεται σε 0 τόνους για την Πορτογαλία.
2. Το ποσό κατά το οποίο μειώνεται η τιμή στόχου για την περίοδο εμπορίας 2000/01 καθορίζεται σε
- 33,378 ευρώ ανά 100 χιλιόγραμμα για την Ελλάδα,
- 11,055 ευρώ ανά 100 χιλιόγραμμα για την Ισπανία.
3. Η προσαύξηση του ποσού της ενίσχυσης για την περίοδο εμπορίας 2000/01 καθορίζεται σε:
- 6,909 ευρώ ανά 100 χιλιόγραμμα για την Ελλάδα,
- 4,996 ευρώ ανά 100 χιλιόγραμμα για την Ισπανία.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Ιουνίου 2001.

Labels: 2
17
5
7
18